Lørdag tog Johnni Olesen de sidste svømmetag efter at have svømmet hele Vendsyssel rundt. Og turen har ikke blot været for egen fornøjelses skyld. Han har samtidig samlet penge ind til Julemærkehjemmet i Hobro. Fredag er pengene så blevet talt op. 175.000 kroner er det lykkedes Johnni Olesen at samle ind. - Det er da vildt fedt, at man kan samle så mange penge ind på så kort tid. Det har været det hele værd, siger Johnni Olesen. Svømmeturen på 548,5 kilometer klarede han på 49 dage og han har undervejs overnattet hos forskellige mennesker på ruten. - Hver eneste dag kom jeg ud til en ny familie. De var alle interesserede når jeg fortalte om projektet. Det er også noget af det, der giver motivation, siger Johnni Olesen. Det er ikke nyt for Johnni Olesen at samle ind til Julemærkehjemmet i Hobro. I løbet af de seneste fem år har han samlet i alt 800.000 kroner ind sammen med frivillige gennem foreningen ”24 Timer i Hjallerup”. Og han er slet ikke færdig. - Vi skal gøre klar til et arrangement den 6. december, hvor vi skal ud og samle endnu flere penge ind til julemærkehjemmet, og så kigger vi jo også frem mod februar, hvor vi skal holde vores store 24 timers arrangement, hvis vi får lov til det, slutter han.
49 dage tog det Johnni Olesen at svømme rundt om Vendsyssel og det var det hele værd, siger han.